《题阶弟小竹里馆诗后》
清代·俞庆曾

慢向西窗感鬓丝，墨花开到谢家池。羡君生有空灵笔，湖海风涛腕底诗。

轮蹄三度走燕南，遮莫骊珠颔下探。壁有龙泉犹待价，夜深风雨啸江潭。

因风柳絮愧虚名，青草池塘梦里生。鹤静琴寒诗一卷，称他修竹月三更。

作者简介：俞庆曾，字吉初，号琴愔，德清人。上元光绪戊子举人宗舜年继室。有《绣墨轩遗稿》。